hotchpotch/miracl-hf-unified huggingface dataset:
Petri Kokko (tuottaja)
Petri Mikael Kokko (s. 7. elokuuta 1970) toimii tuottajana ja sovittajana eri artistien levytyksillä. Kokko aloitti uransa äänittäjänä ja miksaajana 1988 Yleisradiossa, sekä Lahden kaupungin nuorisotoimen studioilla. Vuosina 1990 - 2015 Kokko on työskennellyt neljässä levy-yhtiöissä; Unirecords, Eurorecords, Poptori ja Bonsound . Kokko on tuottanut albumeja muun muassa Dannylle, Jukka Kuoppamäelle, Kake Randelinille, Tauskille, Frederikille, Pelle Miljoonalle, Meiju Suvakselle, Einille, sekä Lapinlahden Linnuille. Kokko on palkittu useilla kulta- ja platinalevyillä.
Hän on myös toiminut kapellimestarina ja kosketinsoittajana eri orkesterikokoonpanoissa.
Kokko teki 2011 ja 2012 debyytin laulajana salanimellä "Petrus". Kappaleet Kesän kaunein päivä ja Keiju ja Kulkuri olivat YLE Radio Suomen soitetuimpien listalla useita viikkoja.
Qızılordan alue
Qızılordan alue (, ) on yksi Kazakstanin hallinnollisista alueista. Sen pääkaupunki on Qızılorda. Alue rajoittuu Karakandan alueeseen, Etelä-Kazakstanin alueeseen, Aqtöben alueeseen ja Uzbekistaniin.
Qızılordan alueella on arviolta 765 227 asukasta (vuonna 2016) ja sen pinta-ala on 226 000 neliökilometriä. Alueella sijaitsee Venäjän vuokraama Baikonurin avaruuskeskus.
Petri Kokko
Petri Kokko voi tarkoittaa ainakin seuraavia henkilöitä:
Jari Sillanpää (albumi)
Jari Sillanpää on vuoden 1995 tangokuninkaan Jari Sillanpään esikoisalbumi. Albumia on myyty yli 270 000 ja se on Suomen kaikkien aikojen myydyin albumi. Suomen virallisella albumilistalla "Jari Sillanpää" oli 50 viikkoa, joista kolme viikkoa ensimmäisenä (6–8/1996).
Albumin tunnetuimpia kappaleita ovat ”Satulinna”, ”Kaduilla tuulee”, ”Oot täydellinen” sekä ”Pariisi-Helsinki”, jotka kaikki on julkaistu myös singleinä.
Mr. Mister
Mr. Mister oli yhdysvaltalainen vuosina 1981–1989 toiminut yhtye, joka esitti rock- ja popmusiikkia. Yhtyeen jäsenet olivat Richard Page, Steve George, Pat Mastelotto ja Steve Farris. Yhtyeen esittämiä kappaleita ovat muun muassa ""Hunters of the Night"", ""Broken Wings"" ja ""Kyrie"".
Judenburg
Judenburg on kaupunki Steiermarkin osavaltiossa Itävallassa. Kaupungissa asuu 9619 ihmistä ja sen pinta-ala on 13,22 neliökilometriä. Sen pormestari on Hannes Dolleschall.
Ensimmäiset kirjalliset maininnat Judenburgista ovat vuodelta 1074. Sen nimi tarkoittaa juutalaisten linnaa viitaten kaupungin asemaan kauppakaupunkina, ja juutalaiset olivat tärkeässä roolissa. Vuonna 1277 kaupunki alkoi kerätä maksuja. Se kasvoi suureksi kauppakeskukseksi 1400- ja 1500-luvuilla.
1900-luvun alussa Judenburg oli yksi Itävallan suurimmista teräksen tuotantopaikoista.
Bogense
Bogense (äännetään ) on Tanskassa Etelä-Tanskan alueella sijaitsevan Nordfynin kunnan keskustaajama. Vuoden 2012 alussa taajamassa oli 3 702 asukasta.
Bogense sijaitsee Kattegatin rannalla Fynin saarella. Bogense sai kauppakaupunkioikeudet 1200-luvun puolivälissä.
Bogense oli 1. tammikuuta 2007 tapahtuneeseen Tanskan kuntauudistukseen saakka myös itsenäinen kunta. Tuolloin Bogensen, Otterupin ja Søndersøn kunnat yhdistyivät Nordfyniksi.
Robert Michael Morris
Robert Michael Morris (6. toukokuuta 1940 Kentucky – 30. toukokuuta 2017 Downey, Kalifornia) oli yhdysvaltalainen näyttelijä, joka tunnetaan erityisesti Mickey Deanen roolista HBO:n komediasarjassa "The Comeback".
Morris oli kotoisin Kentuckysta. Hän työskenteli yli 25 vuotta draamanopettajana ja osallistui teatteritoimintaan mutta ryhtyi päätoimiseksi näyttelijäksi vasta yli 60-vuotiaana. Hän sai ensimmäisen varsinaisen roolinsa "The Comebackista". Tuottaja Michael Patrick King kutsui Morrisin sarjan koe-esiintymisiin, sillä he olivat tutustuneet jo 1970-luvulla Morrisin ohjatessa näytelmää, jossa King esiintyi.
Mehmet Akgün
Mehmet Akgün (s. 6. elokuuta 1986 Bielefeld, Saksa) on saksalainen jalkapalloilija. Akgün aloitti uransa saksalaiseessa Borussia Dortmundissa; tosin hän pääsi pelaamaan vain yhden ottelun Borussia Dortmundin Bundesliiga-joukkueessa. Akgün siirtyi vuonna 2007 turkkilaiseen Kasımpaşa S.K.:hon.
20. tammikuuta 2008 Akgün solmi puolitoistavuotisen sopimuksen alankomaalaisen Willem II Tilburg kanssa.
Rentoapila
Rentoapila ("Trifolium campestre", syn. "T. procumbens", "Chrysaspis campestris") on yksivuotinen apiloihin kuuluva kasvilaji.
Rentoalpila kasvattaa 5–25 cm korkean karvaisen varren, joka on rento tai koheneva. Lehdet ovat kolmisormisia. Lehdykät ovat 0,8–1,2 cm pitkiä, vastapuikeita ja vain keskilehdykkä on ruodillinen. Puikeat korvakkeet ovat pitkälti ruodin kanssa yhdiskasvuisia, 2–3 mm pitkiä ja lehtiruotia lyhyempiä. Kukinto on lähes pallomainen ja 20–30-kukkainen. Kukintoperä on tavallisesti tukilehteä selvästi pitempi. Kukan verhiö on kalju, teriö on tyveltä yhdislehtinen, väriltään aluksi vaaleankeltainen ja lopulta kellanruskea. Kukan purje on pitkittäispoimuinen. Rentoapila kukkii Suomessa kesä-elokuussa. Siemenet kypsyvät verhiön sisään jäävässä palossa.
Muista Suomessa tavattavista apilalajeista rentoapila muistuttaa eniten pikkuapilaa ("T. dubium") ja kelta-apilaa ("T. aureum").
Rentoapila on levinnyt koko Eurooppaan Länsi-Venäjälle saakka lukuun ottamatta Islantia ja Fennoskandian pohjoisosia. Lisäksi sitä tavataan Pohjois-Afrikassa Marokosta Libyaan, Lähi-idässä, Turkissa, Kaukasuksen alueella ja paikoin Keski-Aasiassa. Laji on levinnyt ihmisen mukana myös Pohjois-Amerikkaan, erityisesti mantereen itäosiin. Suomessa rentoapilaa on tavattu satunnaisesti Oulun korkeudelle saakka. Eteläisimmässä Suomessa laji on vakiintunut, muualla maassa satunnainen tulokas.
Rentoapilaa tavataan Suomessa lähinnä kylvönurmikoilla, pelloilla ja tienvarsilla. Aikaisemmin lajia tavattiin lähinnä satamissa, jonne lajia tuli laivojen painolastimaiden mukana.
Lance Barber
Lance Barber on yhdysvaltalainen näyttelijä. Hänet tunnetaan esimerkiksi komediasarjan "The Comeback" Paulie G:nä. Barber on kotoisin Battle Greekistä. Hän on asunut muun muassa Chicagossa.
Juan Ramón Muñiz
Juan Ramón López Muñiz (s. 2. marraskuuta 1968) on espanjalainen jalkapallovalmentaja ja entinen pelaaja.
Pelaajana Muñiz oli paikaltaan keskuspuolustaja ja edusti Espanjan pääsarjassa Primera Divisiónissa Sportingia, Rayoa ja Numanciaa.
Pelaajauransa jälkeen Muñiz siirtyi valmennustehtäviin. Hän toimi Rayossa häntä valmentaneen Juande Ramosin apulaisena Espanyolissa kaudella 2002–2003 ja Málagassa kaudella 2003–2004. Päävalmentajana Muñiz debytoi vuonna 2006 Segunda División B:n Marbellassa, josta hän palasi jo saman vuoden marraskuussa tuolloin Segunda Divisiónissa pelanneeseen Málagaan korvatakseen Marcos Alonson päävalmentajan paikalla. Málaga nousi hänen johdollaan takaisin Primera Divisióniin kauden 2007–2008 päätteeksi. Hän toimi seurassa valmennustehtävänsä ohella myös urheilutoimenjohtajana.
Kesällä 2008 Muñiz teki kaksivuotisen sopimuksen pääsarjaseura Racingin kanssa. Racing ottaa kaudella 2008–2009 osaa kotimaisten kilpailuiden lisäksi myös UEFA Cupiin.
Kesällä 2009 Muñiz palasi Málagan päävalmentajaksi. Heikosti sujuneen kauden jälkeen hänet korvasi joukkueen päävalmentajana portugalilainen Jesualdo Ferreira.
Lokakuussa 2010 Muñiz siirtyi Juande Ramosin apuvalmentajaksi ukrainalaiseen FK Dnipro Dnipropetrovskiin. He valmensivat Dniproa neljä vuotta luotsaten seuran parhaimmillaan Ukrainan liigassa toiseksi. Ramos tiimeineen jätti seuran kesällä 2014.
Kesällä 2015 Muñiz jatkoi uraansa Segundassa pelanneen AD Alcorcónin päävalmentajana. Muñiz luotsasi Alcorconin Segundassa hienosti seitsemänneksi ja paikka nousukarsinnoissa jäi haaveeksi huonomman maalieron turvin. Kauden jälkeen Muñiz jätti Alcorcónin ja siirtyi Segundaan pudonneen Levanten päävalmentajaksi. Muñizin johdolla Levante voitti Segunda Divisiónin mestaruuden kaudella 2016/17 ja nousi takaisin pääsarjaan. Pääsarjatasolla Levantella oli vaikeuksia voittaa otteluita ja se pelasikin Muñizin alaisuudessa lukuisia tasapelejä. Pisteitä tuli kuitenkin vähän ja joukkue vajosi 15 ottelun voitottoman putken myötä putoamiskamppailuun. Seurajohto erotti Muñizin maaliskuun alussa 2018.
Herzogenaurach
Herzogenaurach on kaupunki Saksassa Baijerin osavaltiossa. Se kuuluu Mittelfrankenin hallintopiiriin ja Erlangen-Höchstadtin piirikuntaan. Kaupungin asukasluku vuoden 2007 lopussa oli 23 023. Herzogenaurach sijaitsee Aurachjoen varrella ja se tunnetaan kahden maailmanlaajuisen urheiluvarustevalmistajan, Adidaksen ja Puman, kotipaikkana.
Herzogenaurach sijaitsee länteen Erlangenista ja Nürnbergistä Nürnbergin metropolialueella. Sen naapurikuntia ovat (pohjoisesta myötäpäivään) Weisendorf, Großenseebach, Heßdorf, Erlangen, Obermichelbach, Tuchenbach, Puschendorf, Emskirchen ja Aurachtal. Herzogenaurach on jaettu 12 alueeseen ().
Asutuksen alkuperäinen nimi oli "Uraha", josta myöhemmin muodostui Baijerissa yleinen paikkakunta- ja joennimi "Aurach". Erotukseksi muista samannimisistä paikkakunnista asutuksen nimeksi otettiin nopeasti Herzogenaurach, jonka takana mahdollisesti olivat alueella keskiajalla hallinneet Andechs-Meranienin herttuat.
Vuonna 1803 Herzogenaurachin alue siirtyi Baijerilta Preussille, joka menetti sen Tilsitin rauhassa vuonna 1807 Ranskalle. Ranskalta Preussille alue palautui vuonna 1810. Vuonna 1838 Herzogenaurach liitettiin Oberfrankenin hallintopiiriin. Herzogenaurachin elinkeinoelämälle merkittävät yritykset Adidas ja Puma perustettiin vuonna 1949. Herzogenaurach ja uusi Erlangen-Höchstadtin piirikunta liitettiin vuonna 1972 Mittelfrankenin piirikuntaan.
Vuoden 1978 alueuudistuksen jälkeen kaupungin asukasluku oli 16 349. Nykyisin se on Erlangen-Höchstadtin piirikunnan suurin kaupunki.
Musta-apila
Musta-apila ("Trifolium spadiceum", syn. "Chryaspis spandicea") on Euroopassa tavattava, hernekasveihin kuuluva apilalaji. Sen tunnistaa helposti kukista, jotka muuttuvat kukinnan aikana keltaisesta kiiltävän mustanruskeiksi.
Tavallisesti kaksivuotinen (harvoin yksivuotinen) musta-apila kasvattaa 20–35 cm korkean kaljuhkon varren. Lehdet ovat kolmisormisia. Lehtien korvakkeet ovat lehtiruotia lyhyempiä ja ruodin kanssa yhdiskasvuisia. Lehdykät ovat 1–2 cm pitkiä, ruodittomia ja nirhalaitaisia. Kukinto on pitkänomainen ja tukilehteä paljon pitempi. Kukintoja on usein kaksi kappaletta lähekkäin. Kukan verhiön kolme alaliuskaa ovat karvaisia. Teriö on tyveltä yhdislehtinen. Väriltään teriö on aluksi kiiltävän keltainen, mutta pian väri vaihtuu tummanruskeaan tai jopa mustaan. Tämän takia kukinto on usein kaksivärinen siten, että yläosa on kellertävä ja alaosa tumma. Musta-apila kukkii Suomessa kesä-elokuussa. Siemenet kypsyvät verhiön sisään jäävässä palossa. Lajin vuosittainen runsaus kasvupaikoilla vaihtelee suuresti riippuen siementuotannon onnistumisesta.
Musta-apila on eurooppalainen laji, jonka levinneisyysalueen painopiste on itäinen. Lajia tavataan paikoitellen Espanjassa ja Ranskassa, Balkanin niemimaalla ja Kaukasuksella, mutta yhtenäinen levinneisyysalue alkaa Etelä-Saksasta kapeana vyöhykkeenä läpi Keski-Euroopan Länsi-Ukrainaan ja edelleen Venäjällä Uralille asti. Pohjoiseen päin levinneisyysalue jatkuu Itä-Puolasta Baltiaan ja edelleen Suomeen, Ruotsiin, Tanskaan ja Länsi-Norjaan. Suomessa musta-apila on muinaistulokas, jota kasvaa Oulun korkeudelle saakka. Se on kuitenkin kadonnut monilta vanhoilta esiintymisalueiltaan, muun muassa Ahvenanmaalta. Lapissa laji on satunnainen ja harvinainen tulokas. Laji on levinnyt Suomessa ihmisen ja karjan mukana.
Musta-apilalle tyypillistä kasvuympäristöä ovat kulttuurivaikutteiset ympäristöt kuten niityt, pientareet ja pensaikot. Suomessa laji on viime vuosikymmeninä suuresti harvinaistunut, koska varsinkin sille mieluisat piennarniityt ovat vähentyneet voimakkaasti.
Mike B. Anderson
Mike B. Anderson, joskus myös Mikel B. Anderson, on yhdysvaltalainen The Simpsons -sarjaa ohjaava televisio-ohjaaja. Hänet animoitiin myös itsensä sarjaan jaksossa Lisan oma sota kadetti Andersonina.
Jo opiskellessaan collegessa Anderson ohjasi toimintaelokuvat "Alone in the T-Shirt Zone" (1986) ja "Kamillions" (1989).
Anderson on voittanut kaksi Emmy-palkintoa Simpsonit-jaksojen ohjaamisesta, toisen vuonna 1997 jaksosta Homerin fobia ja toisen vuonna 2000 jaksosta Älyn jättiläinen. "Homerin fobiasta" hän voitti myös Annie-palkinnon ja vuonna 1998 World Animation Celebrationissa palkinnon "WAC Winner Best Director for Primetime Series". Hän myös ohjasi vuoden 2007 "The Simpsons Movie"n, oli johtava ohjaaja "The Simpsons Ridessa" Universal Studiosilla ja on tälläkin hetkellä Simpsonit-tv-sarjan johtava ohjaaja.
Robert Bagnell
Robert Bagnell on yhdysvaltalainen näyttelijä. Hänet tunnetaan esimerkiksi "The Comeback" -komediasarjasta. Bagnell on kotoisin Long Islandilta.
Cinder Road
Cinder Road on yhdysvaltalainen rockyhtye, joka on kotoisin Marylandin Luthervillestä. Yhtyeen perustivat Mike Ruocco ja Chris Shucosky vuonna 1998 nimellä Plunge, mutta nimi vaihdettiin vuonna 2007 Cinder Roadiksi sen kadun mukaan, jonka varrella yhtyeen jäsenet varttuivat.
Esimerkiksi kanadalaista Nickelbackia manageroinut Union Entertainment Group huomasi Cinder Roadin, minkä jälkeen yhtye solmi levytyssopimuksen EMI:n kanssa. "Superhuman"-ensilevyllä yhtye työskenteli tuottaja Marti Fredriksenin kanssa, joka on aikaisemmin tuottanut muun muassa Aerosmithia, Def Leppardia ja Ozzy Osbournen musiikkia. Levy julkaisiin kesäkuussa 2007. Levyltä löytyy vanhan ajan melodista rockia, kuten "Get in Get Out" ja balladeja kuten "Back Home to You".
"Superhumanin" ensimmäinen single "Get in Get Out" ylsi Yhdysvaltain Mainstream Rock -listalla sijalle 31. Kappale oli myös 14 viikkoa ykkösenä Sirius Octane -satelliittiradiokanavan listalla.
Vuoden 2007 alussa Cinder Road aloitti neljä kuukautta kestäneen kiertueen entisen American Idol -finalistin Chris Daughtryn kanssa. Kiertue toi yhtyeelle maineen ja menestyksen rinnalla myös paljon uusia faneja.
Cinder Road on ollut kiertueella myös Candleboxin, australialaisen Sick Puppiesin ja Hurt-nimisen yhtyeen kanssa. Vuonna 2007 yhtye oli lämmittelijänä sekä Puddle of Muddille sen Yhdysvaltain länsirannikon kiertueella että pääesiintyjänä Los Nagelisin kuuluisassa Viper Room -rockbaarissa. Ennen vuotta 2008 yhtye oli kiertueella vielä Teslan kanssa.
Kevät 2008 toi Cinder Roadin Eurooppaan legendaarisen Kiss-yhtyeen Alive35-kiertueen avausyhtyeenä. Lisäksi Cinder Road soitti heinäkuussa 2008 Vans Warped -kiertueella. Elokuussa 2008 yhtye oli kiertueella Alice Cooperin kanssa.
Guitar Hero: Metallica
Guitar Hero: Metallica on Neversoftin kehittämä ja Activisionin julkaisema "Guitar Hero" -pelisarjaan kuuluva musiikkipeli. Peli julkaistiin vuonna 2009 PlayStation 2:lle, PlayStation 3:lle, Xbox 360:lle ja Wiille.
Pelin suurin uudistus on rumpujen tuplapedaaliominaisuus ja sille suunniteltu uusi vaikeusaste: Expert+. Peliin voi myös ostaa "Death Magnetic" -albumin (ei PlayStation 2 -versiossa). Pelissä on yhteensä 49 kappaletta, joista 28 on Metallican omia kappaleita ja 21 kappaletta, jotka ovat yhtyeen omia suosikkikappaleita sekä niitä josta Metallica on saanut vaikutteita.
"Guitar Hero Metallican" PlayStation 3 ja Xbox 360 -versioissa voi myös tehdä omia kappaleita. Kappaleen tekeminen on helppoa runsaitten aputapojen vuoksi. Pelaajalla ei tarvitse olla rumpuja, jotta hän voisi lisätä kappaleeseensa rummunsoittoa, sillä saman voi tehdä kitarallakin. Kappaleessa ei voi laulaa. Omien kappaleiden soitosta saa rahaa, mutta ei yhtä paljon kuin normaalin kappaleen soittamisesta.
"Guitar Hero Metallicassa" voi luoda myös oman kitaristin. Pelaaja voit valita hahmolle muun muassa vaatteet, hiukset, silmien värin ja kitaran. Hahmon nimenkin voi valita. Kitaristin luomisen lisäksi pelaaja voi luoda oman kitaran ja tehdä oman yhtyeen.
"Guitar Hero: Metallica" on saanut positiivisiä arvosteluja kriitikoilta ja peliä on kuvailtu parhaaksi "Guitar Hero" peliksi siitä lähtien, kun Neversoft alkoi kehittää peliä. Ben Kuchera Ars Technicasta kertoi "suunnitelutiimin palvovan Metallicaa", koska peli oli niin hyvin tehty. Simon Parkin EuroGamer sanoi "Guitar Hero: Metallica"n olevan uusi "Guitar Hero" tai "Rock Band" suunnannäyttäjä.
Arvostelijat ylistivät pelin hyvää settilistaa, ja sitä kuvaltiin "parhaaksi musiikkipeliksi tähän asti". Kappaleiden vaikeustaso sai myös kiitosta ja erityisesti Metallican kappaleet sopivat "muovikitaralla soitettavaksi", Expert+ vaikeustason lisääminen rummuille oli IGN:n mielestä erittäin hyvä ratkaisu. Uramoodi oli arvostelijoiden mielestä hyvin rakennettu siksi, ettei Metallican aikaisimpia ja brutaaleimpia kappaleita tarvinnut soittaa alkuun, ja kappaleiden skippaaminen suoraan hitteihin oli hyvä ratkaisu.
Patreksfjörður
Patreksfjörður on pieni kalastajakylä Länsivuonojen alueella Islannissa. Asukkaita kylässä on 750. Kylä on nimetty Pyhän Patrickin mukaan. Pyhä Patrick oli uudisraivaaja Örlygur Hrappsonin hengellinen opas. Hrappson oli yksi alueen ensimmäisistä uudisraivaajista.
Kylässa on muun muassa geoterminen uima-allas, postitoimisto, apteekki, pankki, leirintäalue, kaksi vierastaloa, matkailutoimisto, ravintola, kahvila ja huoltoasema.
Patreksfjörðurin ystävyyskaupunkeja ovat Suomessa Naantali, Tanskassa Bogense, Norjassa Svelvik ja Ruotsissa Vadstena.
Luettelo kuuluisista teloitetuista henkilöistä
Tämä on aikajärjestyksessä esitetty luettelo kuuluisista henkilöistä, jotka on tuomittu kuolemanrangaistukseen ja joiden rangaistus on pantu täytäntöön.
Kino Tapiola
Kino Tapiola on vuonna 1955 perustettu elokuvateatteri, joka sijaitsee Espoon Tapiolassa. Yksisalisen teatterirakennuksen on suunnitellut arkkitehti Aarne Ervi. Kokonaisuuden puutarhasuunnitelman teki Jussi Jännes ja värisuunnitelman taiteilija Eino Kauria. Ensimmäinen elokuvanäytös järjestettiin 30. lokakuuta 1955. Sali oli alun perin 350-paikkainen; nykyisin paikkoja on 194. Aulan yhteydessä oli alun perin kahvila ja rakennuksen takaosassa sijaitsi autohalli ja huoltoasema. Kahvila erotettiin myöhemmissä muutoksissa aulasta ja muutettiin liiketilaksi. Teatteri on yksi vuotuisen Espoo Ciné -elokuvafestivaalin perinteisistä esityspaikoista.
Alun perin teatterista huolehti legendaarinen ”Kinosaurus” Urpo Hovilainen perheineen. Vuonna 1977 toiminta siirtyi Adams Filmi Oy:lle vuoteen 1982 asti, jolloin Bio Jaseka otti teatterin vastuulleen
Vuoteen 2007 asti Kino Tapiolan toimintaa pyöritti Bio Jaseka, joka lopetti sen taloudellisesti kannattamattomana. Tämän jälkeen toimintaa jatkoi Kino Tapiola Oy, joka avasi teatterin uudelleen elokuussa 2007. Talousvaikeuksista kärsineen Kino Tapiolan toiminta pysähtyi elokuussa 2008, kun salin katosta kuoriutui maalia juuri ennen Espoo Ciné -festivaalin alkua. Maalin alta löytyi asbestia ja sali asetettiin käyttökieltoon. Salin katon asbestipitoinen akustointi piti poistaa kokonaan ja salin esitystekniikka ja penkit siirrettiin pois.
Espoon käräjäoikeus asetti Kino Tapiola Oy:n konkurssiin 12. joulukuuta 2008.
Kino Tapiolan säilyttämiseksi elokuvakäytössä syntyi pieni kansanliike. Nyt, edellisen yrittäjän mentyä konkurssiin, Espoon kaupunki kehitti mallin, jossa kiinteistön omistava Tapiolan Lämpö Oy remontoi tilan ja Espoo Ciné vastaa teatterin toiminnan ylläpitämisestä ympärivuotisesti kaupungin vuokratuen avulla. Kaupunki saa kiintiön salin käyttöajasta sen omia tilaisuuksia ja tapahtumia varten.
Kino Tapiolaa remontoitiin ja se avasi ovensa yleisölle 13. elokuuta 2010 kahden vuoden tauon jälkeen. Uudistettu teatteri on varustettu perinteisen 35 mm:n filmikaluston lisäksi digitaalisella 3D-projektorilla.
American Idiot (kappale)
"American Idiot" on yhdysvaltalaisen Green Day-yhtyeen hitti, joka julkaistiin vuonna 2004 "American Idiot"-albumilla. Kappaleen kirjoitti Green Day ja Billie Joe Armstrong. Avril Lavigne on tehnyt kappaleesta version. Myös "Weird Al" Yankovic teki kappaleesta pilaversion nimeltä "Canadian Idiot".
Promo:
CD 1:
CD 2:
7" Picture Disc:
"Side A."
"B-puoli"
International Business Systems
International Business Systems eli IBS, on ruotsalainen yhtiö, joka myy toimitusketjun hallintaan liittyviä ohjelmistoja tukkukaupalle ja jakelijoille.
IBS työskentelee pääasiassa pohjoismaisten lääke-, elintarvike-, auto-, elektroniikka-, paperi-, kuljetus- ja energia-alan yritysten sekä kustantamoiden, vähittäiskauppojen ja metsäteollisuuden kanssa.
IBS:llä on kaikkiaan noin 1 900 työntekijää, joista noin 600 työskentelee Pohjoismaissa. IBS-konsernin suurin yksikkö on IBS Sverige AB.
IBS perustettiin vuonna 1978, ja se on noteerattu Tukholman pörssissä OMX (OMX STO:IBS) vuodesta 1986 lähtien. Kesäkuussa 2015 yhtiö siirtyi yhdysvaltalaisen sijoitysyhtiö Marlin Equity Partnersin omistukseen.
Rakennejärjestelyn yhteydessä vuonna 2006 muodostettiin IBS Nordics, joka kattaa Suomen, Ruotsin, Norjan ja Tanskan sekä kumppanuustoiminnan Venäjällä ja Baltiassa.
2011 IBS:n koko osakekanta myytiin Syphony Technology Grouplle.
Räätälöintibusiness myytiin MBO-kauppana Ruotsiin.
Mieletön, mieletön maailma
Mieletön, mieletön maailma ("It's a Mad Mad Mad Mad world") on yhdysvaltalainen komediaelokuva vuodelta 1963. Elokuvan ohjasi Stanley Kramer, ja sen maailmanlaajuinen ensi-ilta oli 7. marraskuuta 1963.
Elokuva alkaa, kun auto ajaa kielekkeeltä alas. Ryhmä toisilleen tuntemattomia ihmisiä näkee tapaturman ja laskeutuu kielekettä alas tarkistamaan autoa ajaneen miehen voinnin. Alhaalla mies kertoo viimeisillä voimillaan piilottaneensa 20 vuotta sitten ryöstämänsä rahat ison W-kirjaimen alle, mutta ei ehdi ennen kuolemaansa kertoa kuin puiston, jossa W-kirjain sijaitsee. Kaikki päättävät lähteä rahojen perään. Matkan varrella heille sattuu erinäisiä kommelluksia, he tapaavat uusia ihmisiä ja ajautuvat välillä erilleen toisistaan. Samalla kukaan heistä ei ole tietoinen että alkuperäistä ryöstöä 20 vuotta tutkinut poliisikapteeni Culpeper, on päässyt heidän jäljilleen ja lähettänyt koko osavaltion poliisivoimat varjostamaan heitä, suunnitellen ottavansa rahat itselleen niiden löydyttyä.
Väriä vaihtava sormus
Mielialasormus on kantasormus, jossa on kiven paikalla termokrominen kide. Se vaihtaa väriänsä lämpötilan mukaan. Sormuksen mukana saa ohjeen, jossa kerrotaan, mikä väri vastaa mitäkin olotilaa. Ihon pintalämpötilan ajatellaan kuvaavan sormuksen kantajan sen hetkistä mielentilaa.
Bassaminkaijamahonki
Bassaminkaijamahonki ("Khaya ivorensis") on Afrikassa kasvava kaijamahonkien sukuun ja mahonkikasvien heimoon kuuluva puu. IUCN-luokituksen mukaan bassaminkaijamahonki on vaarantunut laji.
Bassaminkaijamahonki on suuri ja komea puu joka kasvaa noin 50 metriä korkeaksi ja 200 cm:n paksuiseksi. Puu on oksaton 30 metrin korkeuteen saakka, ja sillä on mahtavat 1,5 metrin korkuiset lankkujuuret. Kuori on tummanruskeaa, harmaata tai mustaa ja siinä on kuoriutuneita uurteita. Kuori irtoaa suomuina joiden kohdalle jää punertavia läikkiä.
Bassaminkaijamahongin puuaines muistuttaa aitoja mahonkeja (karibianaitomahonki, amerikanaitomahonki) eniten. Puuaines on keskikovaa, melko kevyttä ja tasarakenteista mutta vain heikosti vastasyistä. Sydän ja -pintapuu on helppo erottaa toisistaan. Pintapuu on ohut ja kermanvärinen. Sydänpuu on vaalean punaisenruskea mutta tummuu ilman vaikutuksesta voimakkaasti. Putkilot ja ydinsäteet ovat selvästi nähtävissä. Sydänpuu on kestävää hyönteis- ja sienituhoja vastaan.
Bassaminkaijamahonki kasvaa Länsi-Afrikan ainavihreissä sademetsissä Liberiassa, Norsunluurannikossa, Ghanassa, Togossa, Nigeriassa ja Kamerunissa yksinään tai ryhmissä.
Bassaminkaijamahongin puuaines on joka suhteessa helposti ja hyvin työstettävissä. Sitä on helppo halkaista, sahata ja höylätä. Sorvaus ja kiillotus onnistuvat myös helposti. Liima-, naula- ja ruuviliitokset onnistuvat erinomaisesti ja ovat hyvin pitäviä.
Bassaminkaijamahonkia käytetään huonekaluihin, veneisiin, sorvaustuotteisiin, viilutuksiin ja sisustamiseen.
Bassaminkaijamahonki
Lentäjän koira
Lentäjän koira on suomalaisen rap-artisti Edu Kehäkettusen debyyttialbumi, jonka julkaisi Numbers Entertainment 7. joulukuuta 2005. Aiemmin samana vuonna julkaistiin myös omakustannevinyyli "Lentäjän koira vol. 2". Molemmat albumit ovat myyty loppuun, sekä ovat keräilyharvinaisuuksia.
Albumin kappale "Edu meni sekaisin" julkaistiin alun perin 2004 3rd Rail Musicin mixtapekokoelmalla "Monelt ne tulee, "nimellä "Edu meni sekasin""." Kappale oli mixtapella hieman pidempi ja erilainen.
Kappaleen "Edu ja PeePee" alkuperäinen versio sekä kappaleen "Moottoriturvat" remix ovat julkaistu DJPP:n "Tuottajalevyllä".
"Ihan mitä vaan" ilmestyi Edun aikaisemmalla albumilla ""Räppäävä Älykääpiö vol. 1"" nimellä "Ihan mitä vaan...".
Albumi sisältää myös MC Taakibörstan kappaleet "Varo, tai mä tuun kyljestä sisään" sekä "Koiratarha radalla (orginaali versio)", josta oli aikaisemmin julkaistu "Studiolasermix" Tuomion & Koneen "Tuomio & Kone" EP:llä vuonna 2003.
"Lentäjän Koira Vol. 2" on julkaistu vain vinyylinä, ja se sisältää viisi CD:n kappaleista sekä kolme instrumentaaliversiota niistä. Albumi sisältää yhden uuden kappaleen, joka on levyn intro.
Minnie Driver
Minnie Driver (syntyään Amelia Fiona J. Driver; s. 31. tammikuuta 1970) on Emmy-, BAFTA- ja Oscar-ehdokkaana ollut englantilainen näyttelijä ja laulaja. Hän oli ehdolla Parhaan naissivuosan Oscar-palkinnon saajaksi vuoden 1997 elokuvasta "Will Hunting – syntynyt neroksi" Hän on myös näytellyt muutaman jakson verran sarjassa Will & Grace.
5. syyskuuta 2008 Minnie Driver synnytti pojan, Henry Story Driverin. Hän ei ole naimisissa lapsen isän kanssa ja People-lehden mukaan Driver ei ole ilmoittanut isän nimeä eikä edes aio hänen kanssaan naimisiin, mutta sanoi isän osallistuvan lapsensa elämään.
Svelvik
Svelvik on kunta ja kaupunki Drammensvuonon rannalla Vestfoldin läänissä Norjassa. Tammikuussa 2013 tehdyn väestönlaskennan mukaan Svelvikin kunnassa oli 6 570 asukasta. Pinta-alaa Svelvikillä on 57,6 neliökilometriä. Kunnan keskus on samanniminen, kuin kuntakin.
Svelvik erotettiin vuonna 1845 Strømmin kunnasta omaksi kunnakseen. 1. tammikuuta 1964 kunnat yhdistyivät.
Svelvikin naapurikunnat ovat Drammen pohjoisessa, Sande lännessä ja idässä Drammensvuonon toisella rannalla Røyken ja Hurum.
Svelvikin ystävyyskaupunkeja ovat Suomessa Naantali, Tanskassa Bogense, Ruotsissa Vadstena ja Islannissa Patreksfjörður.
Tuottajalevy (DJPP:n albumi)
Tuottajalevy on DJPP:n helmikuussa 2006 julkaisema tuottajalevy. Albumilla esiintyy pääosin artisteja, joiden kanssa DJPP on ollut tekemisissä. Levyllä kuullaan muun muassa Asaa, Edu Kehäkettusta, Notkea Rottaa ja Setä Koposta. Albumi julkaistiin myös vinyylinä heinäkuussa 2006. Albumin julkaisi Monsp Records.
Albumi nousi Suomen virallisen listan sijalle 16.
Albumin kantta koristavat suomiräppärit, joiden kanssa DJPP on ollut tekemisissä. Vasemmalta oikealle: Raimo, Asa, Stig Dogg, DJPP, Notkea Rotta, Jontti (edessä), Shaka ja Petos.Alkuperäinen "Moottoriturvat "-kappale löytyy Edu Kehäkettusen "Lentäjän koira"-albumilta. Samalta albumilta löytyy myös remix -versio kappaleesta "Edu ja Pee Pee". "Häsleri" -kappale puolestaan löytyy myös Stig Doggin nimikkoalbumilta. "Katkaise sähköt" -kappale löytyy myös Steen1:n Ajatusrikoksia -albumilta (nimellä "Katkase sähköt").
Igor Setšin
Igor Ivanovitš Setšin (, 7. syyskuuta 1960 Pietari, Neuvostoliitto on venäläinen liikemies ja poliitikko, jota pidetään yhtenä presidentti Vladimir Putinin lähimmistä miehistä. Hän on toiminut muun muassa Putinin hallituksen varapääministerinä ja öljy-yhtiö Rosneftin johdossa.
Setšin jakaa Putinin kanssa yhteisen menneisyyden KGB:ssä ja Pietarin kaupunginhallinnossa. Setšin toimi 1980-luvulla portugalin kielen tulkkina Mosambikissa ja Angolassa. Pietarin kaupunginhallintoon hän siirtyi 1991 ja lähti sieltä Putinin kanssa Moskovaan 1996.
Setšin kuuluu Kremlin niin sanottuihin silovikkeihin, johon kuuluu kovan linjan nationalisteja. Hän tomi kuitenkin pitkään lähinnä poliittisena taustavoimana, mutta vuonna 2008 Dmitri Medvedev teki hänestä varapääministerin. Setšin toimi varapääministerinä vuoteen 2012, jolloin Putin palasi Venäjän presidentiksi. Toukokuusta 2012 hän on toiminut öljy-yhtiö Rosneftin presidenttinä. Setšin oli 2003 vaikuttamassa Jukosin hajottamiseen ja myös sen arvokkaimman osan myymiseen pilkkahinnalla Rosneftille. Jukosin entinen johtaja Mihail Hodorkovski on syyttänyt Setšiniä häntä vastaan nostettujen rikossyytteiden ajamisesta.
Agba
Agba ("Gossweilerodendron balsamiferum") on Afrikassa kasvava hernekasvien heimoon kuuluva puulaji, jonka puuainesta pidetään arvokkaana.
Agba on kooltaan yksi Afrikan suurimmista puista; se voi saavuttaa parhaimmillaan jopa 60 metrin korkeuden ja 150 senttimetrin läpimitan. Runko on hyvin muodostunut ja oksaton 20 metriin saakka. Kuori on noin viisi senttimetriä paksu ja halkeillut. Se irtoaa kaistaleina.
Agban puuaines on homogeenista, suorasyistä ja koristeellista. Sydän ja -pintapuu eivät erotu toisistaan selvästi. Pintapuu on leveä ja väriltään harmaasta kalpeanruskeaan. Sydänpuu on väriltään kellahtavasta vaaleanruskeaan, hieman punertavaa ja heikosti silkkimäisen hohtavaa. Sydänpuulla on tuoreena setrimäinen tuoksu. Agban sydänpuu muistuttaa mahonkia, mutta se on vaaleampaa eikä yhtä lujaa.
Agba kasvaa Länsi-Afrikan sademetsissä, erityisesti Nigeriassa, Kongon tasavallassa ja Kongon demokraattisessa tasavallassa.
Agba sopii kaikenlaiseen sisä- ja ulkokäyttöön, tavanomaisiin ja parempiin puusepäntöihin, viiluiksi ja vanerin valmistukseen. Helpon värjättävyytensä vuoksi agbaa käytetään paljon arvokkaissa kalusteissa tiikin ja pähkinäpuun korvikkeena.
Kaijamahongit
Kaijamahongit ("Khaya") on mahonkikasveihin kuuluva puusuku, jossa on viisi lajia. Lajeista 4 kasvaa pääasiassa trooppisessa Afrikassa ja 1 Madagaskarissa. Kaijamahongeista saadaan arvokasta puutavaraa, jota myydään kaupassa nimillä mahonki tai afrikkalainen mahonki. Puutuotannollisesti tärkeimmät lajit ovat bassaminkaijamahonki ("Khaya ivorensis") ja ghanankaijamahonki ("Khaya anthotheca"). Niiden puuaines on kovaa ja punertavaa. Siihen eivät edes hyönteiset pysty tekemään tuhojaan.
Länsväg 206
Länsväg 206 on Itä-Götanmaan läänissä Ruotsissa kulkeva tie. Tie alkaa Mjölbyn Mantorpista. Mjölbyn Skänningessä tie ylittää riksväg 32 -tien. Länsväg 206 päättyy Vadstenan taajaman kohdalla riksväg 50 -tiehen.
Tie on lähes koko matkan 6–7 metriä leveä. Skänningeä ohitettaessa tie on leveämpi.
Tien varrella sijaitsevia nähtävyyksiä ovat muun muassa Mobilia-ostoskeskus Mantorpissa, Mantorp Park -moottorirata, vanha kivisilta Svartajoen yli Öjebron kylässä sekä keskiaikainen Vadstenan keskusta.
Santiagon maanjäristys 1985
Santiagon maanjäristys sattui Valparaíson alueella Chilessä 3. maaliskuuta 1985 kello 19:47 paikallista aikaa. Järistys sattui Chilen eteläisellä rannikolla lähellä Algarrobon rantoja. Järistyksen voimaksi mitattiin 8,0 Richterin asteikkoa. Järistyksessä menehtyi 177 ihmistä, 2 575 loukkaantui ja 142 489 taloa tuhoutui. Arviolta miljoona ihmistä jäi kodittomaksi. Järistyksestä koitui noin 1 046 miljoonan dollarin tuhot.
Los Angelesin olympialaiset
Los Angelesissa on pidetty olympiakisat kahdesti, kolmannet järjestetään 2028:
Innsbruckin olympialaiset
Innsbruck on isännöinyt talviolympialaisia kahdesti:
Lake Placidin olympialaiset
Lake Placid on isännöinyt talviolympialaisia kahdesti:
Riksväg 50
Riksväg 50 (myös Bergslagsdiagonalen) on Ruotsissa kulkeva tie. Tie alkaa Itä-Götanmaan läänissä sijaitsevasta Ödeshögistä ja päättyy Gävleborgin läänissä, Pohjanlahden rannalla sijaitsevaan Söderhamniin. Riksväg 50 kulkee Ödeshögin ja Söderhamnin lisäksi matkalla seuraavien taajamien läpi: Vadstena, Motala, Askersund, Kumla, Örebro, Lindesberg, Kopparberg (Ljusnarsbergin kunta), Grängesberg (Ludvikan kunta), Ludvika, Borlänge, Falun, Alfta (Ovanåkerin kunta) ja Bollnäs. Pituutta tiellä on 486 kilometriä.
Kellosinilatva
Kellosinilatva ("Polemonium acutiflorum") on sinikukkainen monivuotinen kasvi. Se voi kasvaa jopa 80 cm korkeaksi. Lehdissä on tavallisesti kahdeksan paria soikeita lehdyköitä. Se muistuttaa sukulaistaan lehtosinilatvaa, mutta kukat ovat suuremmat, ja alalehdissä on vähemmän lehdyköitä.
Kellosinilatvaa tavataan luonnonvaraisena Lapissa, paikoin Siperiassa ja Alaskassa.
Kellosinilatvaa kasvatetaan myös koristekasvina ja leikkokukaksi.
Bjørg Eva Jensen
Bjørg Eva Jensen (s. 15. helmikuuta 1960 Larvik) on norjalainen entinen pikaluistelija, joka on menestynyt myös pyöräilijänä.
Jensenin uran kansainvälisesti menestyksekkäin kausi sattui keväälle 1980. Tuolloin hän vielä juniori-ikäisenä voitti juniorien MM-kultaa yleisluistelusta ja sijoittui aikuisten MM-kisoissa pronssille. Lake Placidin olympialaisissa hän voitti kultaa 3 000 metriltä.
Menestysvuotensa jälkeen Jensen ei enää saavuttanut suurta kansainvälistä arvokisamenestystä. Norjan mestaruuden hän voitti yleiskilpailussa kahdeksan kertaa (1979–1983, 1986–1988). Sprinttimestaruuksia hän on voittanut neljästi (1979, 1981–1983) sekä saavuttanut kaksi hopeaa ja pronssin. Yksittäismatkoilta hän on saavuttanut viisi mitalia, joista kolme kultaista. Viimeisimmän mitalin, hopeisen väriltään, hän saavutti vuonna 2002 5 000 metriltä.
Luistelu-uransa ohella Jensen on harrastanut pyöräilyä. Vuonna 1979 hän voitti Norjan mestaruuden maantiepyöräilyssä sekä henkilökohtaisessa että joukkuekilpailussa. Kesällä 2008 hänet valittiin Norjan maajoukkueeseen ratapyöräilyssä, ja elokuussa, 48-vuotiaana, hän saavutti maansa mestaruuskisoista kultaa ja pronssia.
Heartworn
Heartworn on suomalainen country-yhtye, jonka solistina toimii Esa Eloranta. Yhtye esittää country-, roots-, folk- ja americana-musiikkia sekä tunnettujen ulkomaisten laulaja-lauluntekijöiden kappaleita. Heartworn on julkaissut toistaiseksi vain yhden, yhtyeen nimeä kantaneen, albumin vuonna 2006.
Amy Macdonald
Amy Elizabeth Macdonald (s. 25. elokuuta 1987 Bishopbriggs, East Dunbartonshire) on skotlantilainen laulaja-lauluntekijä.
Macdonald alkoi soittaa kitaraa 12-vuotiaana ja esiintyi ensi kerran 15-vuotiaana säestäen itseään akustisella kitaralla.
Yksi pyyntö – tuhat tarinaa (kirja)
Yksi pyyntö – tuhat tarinaa on muusikkona tunnetuksi tulleen Esa Elorannan novellikokoelma ja ensimmäinen teos kirjailijana. Pilot-kustannus julkaisi sen vuonna 2007.
Kirja sisältää Elorannan samannimisen albumin laulujen pohjalta kirjoitettuja kertomuksia.
Luettelo kuningatar Elisabet II:n ulkomaanmatkoista
Tämä on luettelo kuningatar Elisabet II:n ulkomaanmatkoista. Luettelo on jaettu kolmeen osaan:
Volvo Amazon
Volvo Amazon on Volvon vuosina 1956–1970 valmistama automalli. Lokakuun 1956 ja heinäkuun 1970 välillä Amazonin eri malleja valmistettiin yhteensä 667 791 kappaletta. 3. heinäkuuta 1970 valmistettu viimeinen Volvo Amazon on esillä Volvon museossa Arendalissa Göteborgissa.
Rohtovirmajuuri
Rohtovirmajuuri ("Valeriana officinalis") on monivuotinen kukkiva kasvi, jota on pitkään käytetty rohdoskasvina. Siitä saadaan perinteistä unilääkettä, ”valeriaanaa”. Sen sanotaan myös laukaisevan lihaskouristuksia, poistavan ilmavaivoja sekä lisäävän valkosolujen määrää ja näin parantavan immuniteettia.
Rohtovirmajuuri kasvaa 80-150 cm korkeaksi. Sen viuhkomaisessa kukinnossa kukat ovat vaaleanpunaiset ja tuoksuvat voimakkaasti. Lehdissä on 6–15 paria lehdyköitä. Kasvi muistuttaa lehtovirmajuurta ("Valeriana sambucifolia"), mutta on pienikukkaisempi ja isolehtisempi.
Rohtovirmajuuren tuoksu muistuttaa jalkahien hajua ja villitsee kissoja. Haju johtuu rohtovirmajuuren sisältämästä 3-metyylivoihaposta CHO eli toiselta nimeltään isovaleriaanahaposta.
Rohtovirmajuurta tavataan Siperiassa ja lähes koko Euroopassa Espanjaa ja eteläisintä Italiaa lukuun ottamatta.
Lehtovirmajuuri
Lehtovirmajuuri ("Valeriana sambucifolia") on monivuotinen kukkiva kasvi.
Lehtovirmajuuri kasvaa noin puoli metriä korkeaksi. Sen viuhkomaisessa kukinnossa kukat ovat valkoiset tai vaaleanpunaiset. Lehdissä on 3–6 lehdykkäparia. Se muistuttaa rohtovirmajuurta ("Valeriana officinalis"), jonka lehdissä on enemmän lehdyköitä. Lisäksi lehtovirmajuuri leviää rönsyistä, kun taas rohtovirmajuuri ei. Lehtovirmajuurella on hiukan isommat kukat. Lajit myös risteytyvät keskenään.
Lehtovirmajuurta kasvaa Pohjoismaissa, Alpeilla ja Skotlannissa. Suomessa se on yleisempi lännessä kuin etelässä.
Iiriläiset
Iiriläiset ovat Irlannin kelttiläisperäistä väestöä. Irlannin tasavallan asukkaista 87,4 prosenttia oli vuonna 2006 iiriläisiä. Vuosina 2002–2003 tehdyssä tutkimuksessa Pohjois-Irlannin asukkaista katolilaiset identifioivat itsensä pääasiassa iiriläisiksi.
Luhtavuohennokka
Luhtavuohennokka ("Scutellaria galericulata") on monivuotinen huulikukkainen kasvi. Se on noin puoli metriä korkea sinikukkainen ruohovartinen kasvi, jota tavataan kosteilla kasvupaikoilla. Luhtavuohennokkaa on aiemmin käytetty rohdoskasvina.
Luhtavuohennokan varsi kasvaa 10–50 cm korkeaksi. Varsi on nelikulmainen ja hennohko. Lehdet ovat 2–5 cm pitkiä, kapeanpuikeita, suippoja, hertta- tai tylppätyvisiä ja harvaan tylppähampaisia. Kukat ovat pareittain, mutta niitä on harvakseltaan. Alimmat kukkaparit ovat jopa varren ja haarain puoltaväliä alempana. Varsilehtiä muistuttavat kukkien tukilehdet ovat ainakin alimpia kukkia pidempiä. Huulimainen kukka on violetinsininen. Kukan verhiö on kaksihuulinen, ehyt, kalju tai hapsikarvainen, ja verhiön kellomaisessa torvessa on pysty, pullea lisäke. Myös teriö on kaksihuulinen ja pituudeltaan 10–20 mm. Ylähuuli on kupera, teriön torvi on pitkä ja loivasti käyrä. Suomessa luhtavuohennokka kukkii heinä-elokuussa.
Luhtavuohennokka muistuttaa paljon toista Suomessa tavattavaa, vuohennokkien sukuun kuuluvaa kasvia, keihäsvuohennokkaa ("Scutellaria hastifolia").
Luhtavuohennokkaa kasvaa koko Euroopassa lukuun ottamatta mantereen eteläisimpiä ja pohjoisimpia osia. Levinneisyysalue jatkuu Aasian puolella Keski-Siperiaan ja Keski-Aasiaan. Luhtavuohennokka on tavanomainen laji myös Pohjois-Amerikan keski- ja pohjoisosissa. Suomessa luhtavuohennokkaa esiintyy yleisesti koko maassa Keski-Lappiin saakka. Pohjois-Lapissa sitä on tavattu vain muutamassa paikassa.
Luhtavuohennokka on kosteiden kasvupaikkojen kasvi. Se viihtyy luhtarannoilla, rantapensaikoissa, rehevissä korvissa, ojan- ja puronvarsilla sekä kosteilla niityillä.
Luhtavuohennokka on vanha rohdoskasvi. Sitä on käytetty yleisesti vilustumista vastaan, mistä juontaa lajin riikinruotsalainen nimi "frossört". Ennen vanhaan tätä rohtoa saattoi ostaa myös apteekeista. Kasvia on käytetty myös rohtona unettomuuden hoitoon.
Uhri (elokuva)
Uhri on vuonna 1986 ensi-iltansa saanut ohjaaja Andrei Tarkovskin viimeinen elokuva. Hän kuoli pian saatuaan jälkityöt päätökseen.
Elokuvassa on vain 115 ottoa ja monet kamera-ajot kestävät useita minuutteja. Suurin osa elokuvasta tapahtuu varta vasten tämän filmin tekoa varten rakennetussa puutalossa tai sen lähistöllä.
Filmissä heijastuu Tarkovskin kunnioitus ruotsalaista ohjaajakollegaa Ingmar Bergmania kohtaan. Tapahtumapaikka on Gotlanti, jossa myös monet Bergmanin teokset on filmattu. Bergmanin suosikkikuvaaja Sven Nykvist vastasi myös "Uhrin" kameratyöstä. Edelleen Bergmanin luottonäyttelijä Erland Josephson esittää pääroolin. Lavastuksesta vastaa Anna Asp, joka loi myös "Fanny ja Alexander" -elokuvan interiöörit.
Lynn Patrick
Joseph Lynn Patrick (3. helmikuuta 1912, Brittiläinen Kolumbia – 26. tammikuuta 1980) oli kanadalainen jääkiekkoilija, joka pelasi keskushyökkääjänä New York Rangersissa National Hockey Leaguessa. Patrick pelasi 10 NHL-kautta vuosien 1934 ja 1946 välillä. Runkosarjassa Patrick teki 455 ottelussa 145 maalia ja antoi 190 syöttöä (=335 tehopistettä) sekä 44 playoff-ottelussa hän teki tehopisteet 10+6.
Hän kuului Patrickin maineikkaaseen kiekkoperheeseen.
Lf
Lf tarkoittaa seuraavia:
Lq
Lq tarkoittaa seuraavia:
Rick Warren
Richard D. "Rick" Warren (s. 28. tammikuuta 1954) on kalifornialaisen protestanttisen herätyskristillisen Saddleback Churchin perustaja ja johtaja.
Warrenin sanoman perustaksi on muodostunut termi "Purpose Driven" (), joka viittaa viiteen Jumalan tarkoitukseen, joiksi Warren on määritellyt palvonnan, Jumalan läheisyyden, oppimisen, uskon julkituonnin ja lähetystyön (Worship, Fellowship, Discipleship, Ministry and Mission). Hän on kirjoittanut mm. kirjat "The Purpose Driven Church", joka on julkaistu suomeksi nimellä "Päämäärätietoinen seurakunta" ja "The Purpose Driven Life", joka on julkaistu suomeksi nimellä "Tavoitteena elämä".
Warren on hyvin vaikutusvaltainen. U.S. News & World Report nimesi hänet 2005 kahdenkymmenenviiden vaikutusvaltaisimman amerikkalaisen joukkoon, hän oli Time-lehden 15 vaikutusvaltaisimman maailman johtajan listalla ja Newsweek nimesi hänet viidentoista amerikkalaisen henkilön joukkoon, jotka tekevät maasta suuren.
Warren johti 16. elokuuta 2008 Yhdysvaltain vuoden 2008 presidentinvaaleihin liittyvää vaalitilaisuutta, jossa molemmat pääehdokkaat John McCain ja Barack Obama olivat läsnä. Obama kutsui hänet puhumaan virkaanastujaisiinsa.
Warren on pysynyt puoluepolitiikan suhteen neutraalina, toisin kuin eräät kristilliseen oikeistoon luettavat uskonnolliset julistajat, jotka ovat avoimesti tukeneet republikaaneja, ja kiinnittänyt huomiota "syntikysymysten", kuten abortin ja homoavioliittojen, lisäksi myös köyhyyteen, HIV/AIDS:iin, ilmastonmuutokseen ja ihmisoikeuksiin. Siitäkin huolimatta monet hänen mielipiteensä ovat yhtenäisiä näiden kanssa.
Kokko
Kokko voi tarkoittaa ainakin seuraavia:
Huuvari
Huuvari () on kylä Askolassa Särkijärven ja Juornaankylän välissä. Kylässä on kaksi karjatilaa sekä Prestbackan pitokartano. Alue on Porvoon työssäkäyntialuetta. Kylän läpi kulkee mutkikas Myrskyläntie, joka on kesäisin suosittu motoristien keskuudessa. Askolan suurin järvi Tiiläänjärvi, jonka pinta-ala on 2,13 km², sijaitsee osittain Huuvarissa. Järvi on tunnettu suurista kuhistaan.
Samettitatti
Samettitatti ("Boletus subtomentosus" vanh. "Xerocomus subtomentosus") on syötävä mutta ruokasienenä mitätön samettilakkinen tattilaji. Sen pillistö on keltainen. Samettitatti muistuttaa ruskotattia ja kangastattia.
Tammenpunikkitatti
Tammenpunikkitatti ("Leccinum quercinum") on oranssinruskea, tiilen tai taatelinpunainen punikkitattilaji. Jalka on ylhäältä vaaleanruskea, alhaalta vaalea ja siinä on tummia tupsuja. Pillistö on valkoinen ja ruskettuva. Sienen maku on mieto ja se on hyvä ruokasieni. Sieni on Suomessa melko harvinainen ja kasvaa tammien seurassa.
NGA
National Geospatial-Intelligence Agency (NGA) on vuonna 2004 perustettu Yhdysvaltain puolustusministeriön alainen tiedustelupalvelu ja kuvatiedusteluaineistoa käsittelevä virasto.
NGA:n edeltäjiä ovat National Imagery and Mapping Agency (NIMA). ja Defense Mapping Agency (DMA). Ajallisesti etäisempiä edeltäjiä ovat eri aselajien ilmavoimien lentotiedusteluyksiköt.
NIMA sai kritiikkiä vuonna 1999, kun se toimitti NATOlle virheelliseksi pommituskohteeksi Kiinan Belgradin-lähetystön.
Kesällä 2010 NGA tilasi yli 7 miljardilla dollarilla kuvamateriaalia yhdysvaltalaisilta DigitalGlobe- ja GeoEye-yhtiöiltä kymmenen vuoden sopimuksen puitteissa. Tätä suurtilausta on perusteltu sillä, että Yhdysvaltain hallitus haluaa kuvanhankintayhtiöiden olevan taloudellisesti vahvoja. Subventio tulee tässä selkeästi esille. Esimerkiksi eurooppalainen Astrium pitää tätä kilpailunvääristämisenä.
GeoEye-yhtiö myy kuvia muun muassa Googlelle ja Nokialle. Syyskuun lopulla 2010 Valkoinen talo ilmaisi vastustavan kantansa Senaatin ja NGA:n haluille rajoittaa Yhdysvaltain puolustusvoimien satelliittikuvaostojen kilpailutusta, joka asia liittyy yllä mainittuihin urakoihin.
Marraskuussa 2010 NGA ilmoitti alkavansa käyttää tiedustelukuvien käsittelyssä samoja ohjelmia ja laitteita, joita Apple ja Amazon myyvät. Tämä voi viitata tiedustelukuvatiedon laajempaan yhdysvaltalaiseen käyttöön ja toisaalta voi olla pyrkimys pienentää tiedon jakelun kustannuksia ja mahdollisesti laajentaa tiedon käsittelijöiden rekrytointia. Toteutuessaan hankkeella voi olla merkittävä Applea ja Amazonia subventoiva vaikutus, mahdollisesti myös niiden nykyistä vahvempi linkittyminen Yhdysvaltain tiedusteluun.
Marraskuussa 2010 NGA ilmoitti ostavansa kolmen vuoden ajan GeoEyen vanhan OrbView-2-satelliitin keräämään meren väri-dataa.
NGA:n budjetti- ja henkilöstötietoja ei ole julkistettu. 
Organisaation ensimmäinen johtaja kenraaliluutnantti James R. Clapper aloitti laajamittaisen kuva-aineiston oston yksityisiltä yrityksiltä. Amiraali Robert Murrett johti organisaation hänen jälkeens. Letitia Longista tuli organisaation johtaja 9. elokuuta 2010.
M/S Viken
M/S Viken on suomalainen yhteysalus. Viken toimii Saaristomerellä Paraisten reittialueella. Alus liikennöi vuoden 2012 loppuun asti Granvikistä muun muassa Pensariin ja Heisalaan. Tämän jälkeen se makuutettiin. ELY-keskuksen järjestämän liikenteen kilpailutuksen voitti Nordic Duck, joka on yli 20 vuotta Vikeniä vanhempi alus. Vuonna 2015 Viken palasi vanhalle reitilleen uuden kilpailutuksen päätyttyä aluksen nykyisen omistajan Suomen Lauttaliikenteen eli FinFerriesin voittoon.
Vikenin omisti aiemmin Suomen valtion liikelaitoksen Finstashipin Saaristovarustamo. Alus on rakennettu vuonna 1987 Lun-Mekin telakalla Maarianhaminassa ja se pidennettiin nykyisiin mittoihinsa vuonna 2004. Vikenin pituus on 31,6 metriä ja sille mahtuu 73 matkustajaa ja 14 henkilöautoa.
Kovalehmäntatti
Kovalehmäntatti ("Leccinum oxydabile") on harmaan- tai okranruskea huopakarvainen lehmäntattilaji. Jalka on ruskean nukkatupsuinen. Malto on valkoista. Pillistö on sienessä valkoista ja vanhemmiten rusehtavaa. Sieni kasvaa Suomessa kuusivaltaisissa sekametsissä.
Tummatatti
Tummatatti ("Porphyrellus porphyrosporus") on laakea harmaanruskea ja samettimainen tattilaji. Sen pillistö on harmaankellertävä tai harmaanruskea. Jalka on lieriömäinen eikä siinä ole verkkokuviolta. Malto on valkoista. Sieni kasvaa lehtimetsissä. Se on Suomessa erittäin harvinainen, tunnetaan vain kaksi löytöä.
Kantotatti
Kantotatti ("Pulveroboletus gentilis") on okransävyinen, persikanvärinen tai likaisenpunainen tattilaji. Sen jalka on tahmea, ylhäältä kellertävä ja alhaalta nahanruskea. Pillistö on krominvärinen. Sieni kasvaa tammimetsissä Keski- ja Etelä-Euroopassa eikä sitä esiinny Suomessa.
Erkki Verkkonen
Erkki Einar Verkkonen (24. tammikuuta 1927 Rutalahti, Korpilahti–5. elokuuta 2006 Jyväskylä) oli suomalainen kirkkovaikuttaja ja kirjailija.
Erkki Verkkosen isä oli laivuri, tunnettu Päijänteen-kulkija Einar Evert Verkkonen (1899–1961) ja äiti Katri Verkkonen. Myös hänen isänisänsä, Juho Vihtor Verkkonen (1868–1937), oli laivuri Päijänteellä. Äidinpuolen sukulaiset olivat korpilahtelaisia maanviljelijöitä. Verkkonen aloitti teologisen uransa pyhäkoulu- ja kerhotoiminnassa Rutalahden kylässä ja seurakunnassaan Jyväskylässä. Hän opiskeli Vapaakirkon teologisessa koulutuksessa (entinen Lähetysopisto) vuodesta 1949 vuoteen 1952, jonka jälkeen hän toimi seurakunnan pastorina Vaasassa 1952–1954 ja edelleen Jyväskylässä 1954–1974. Hänet valittiin vuonna 1961 Suomen Vapaakirkon hallituksen jäseneksi. Verkkonen työskenteli Suomen Vapaakirkon kirkkokunnanjohtajana vuodesta 1975 vuoteen 1990, jolloin hän jäi sairauseläkkeelle. Suomen tasavallan presidentti Martti Ahtisaari myönsi hänelle asessorin arvonimen 2. kesäkuuta 1995.
Verkkonen kirjoitti eläkevuosinaan kolme sukuromaania. "Hilma" kertoo hänen äidinäitinsä elämästä. "Juho ja hänen poikansa Einar" -romaanin aiheena puolestaan on hänen isänsä ja isänisänsä työ Päijänteen laivureina sekä heidän perheidensä ja sukunsa tarina. "Saaren Maria" kertoo Verkkosen pohjalaisanopin vaiheista.
Häräntatti
Häräntatti ("Boletus queletii") on punaruskea tai tiilenpunainen tattilaji. Sen jalka on tatiksi harvinaisen sileäpintainen, ylhäältä keltainen ja tyvestä punainen. Pillistö on likaisen okranvärinen ja kosketuksesta sinertyvä. Tatti kelpaa ruokasieneksi. Se on Suomessa hyvin harvinainen ja tunnetaan vain etelärannikolta.
Ruusutatti
Ruusutatti ("Boletus rhodoxanthus") on nukkakarvainen päältä harmaanvalkea tattilaji. Lakissa on vanhemmissa sienissä viininpunaisia läiskiä. Pillistö on keltainen tai vihreänkeltainen. Jalka on keltainen ja ylhäältä verkkokuvioinen, alempaa viininpunainen. Kosketettaessa jalka muuttuu tummansiniseksi. Malto on kirkkaankeltaista tai viininpunaista. Sieni kasvaa tammen seuralaisena kalkkipitoisissa lehtimetsissä Keski- ja Etelä-Euroopassa. Sitä ei esiinny Suomessa.
Kalvastatti
Kalvastatti ("Hemileccinum impolitum") on hienonukkainen ja vaaleanharmaankeltainen tattilaji. Lajin sijoittamisesta sukuihin on ollut erilaisia käsityksiä. Lajin kuvasi ensimmäisenä Elias Magnus Fries nimellä "Boletus impolitus". Se siirrettiin vuonna 2008 morfologisten piirteiden perusteella uuteen "Hemileccinum"-sukuun. Eräs molekyylifylogeneettinen tutkimus vahvisti vuonna 2014, ettei kalvastatti kuulu sukuihin "Boletus", "Xerocomus" tai "Leccinum".
Kalvastatin pillistö on keltainen. Jalka on kellertävä ja tyvi saattaa olla punainen. Malto on valkoista tai kellertävää. Sieni kasvaa savimaalla kalkkipitoisissa paikoissa tammien seurassa. Se esiintyy Keski-Euroopassa ja Etelä-Ruotsissa asti.
Suomessa kalvastatti on merkitty tavatuksi vasta viime vuosina, mutta sitä pidetään äärimmäisen uhanalaisena (CR).